米盡
作者：鄭剛中
朝代：宋

paragraphs: 米賤今年不論錢，雀鼠饜飫人留殘。
青蚨不過百枚去，可得明珠一斗還。
其如客寄已淹久，羞澀囊中無可看。
今朝欲寫魯公帖，四顧門外將誰干。
經營薄少置廚舍，呼童告使知艱難。
從今且作淖糜計，雜以山芋供兩盤。
嗟予是身亦老矣，造物未置饑與寒。
何當甑炊七寸粳，飯香及處皆同餐。